អតីត​ប្រធានាធិបតី​អាហ្វ្រិក​ខាង​ត្បូង Nelson Mandela ទទួល​មរណភាព​នៅ​ជន្មាយុ​​៩៥​ឆ្នាំ
ការ​ប្រកាស​ព័ត៌មាន​នេះ​មិន​មែន​ជា​ការ​ភ្ញាក់​ផ្អើល​ពេក​ទេ ដោយ​ហេតុ​លោក Mandela​ មាន​​ជម្ងឺ​ធ្ងន់​ធ្ងរ​​អស់​មួ​យ​រយៈ​ពេល​មក​ហើយ ដោយ​លោក​​ត្រូវ​ចូល​សម្រាក​នៅ​មន្ទីរពេទ្យ​ជា​ញឹកញាប់​នៅ​ក្នុង​ឆ្នាំ​នេះ។
ចូហាន់នេសប៊ក អាហ្វ្រិកខាងត្បូង — លោកប្រធានាធិបតីអាហ្វ្រិកខាងត្បូង Jacob Zuma បានប្រកាសអំពីមរណភាពរបស់វីរបុរសជាតិគឺលោក Nelson Mandela នៅក្នុងសេចក្តីថ្លែងដ៏ក្រៀមក្រំមួយកាលពីល្ងាចថ្ងៃព្រហស្បតិ៍ទី០៥ខែធ្នូ ដែលត្រូវបានផ្សាយបន្តផ្ទាល់ភ្លាមៗនៅទូទាំងពិភពលោក។ ជីវិតលោក Mandela មានរយៈកាលអស់ជាង៩ទសវត្សរ៍ ហើយលោកបានតម្រែតម្រង់ប្រទេសឲ្យឃ្លាតចេញពីយុគងងឹតបំផុតដែលបានស្ថិតនៅក្រោមរបបផ្តាច់ការប្រកាន់ពូជសាសន៍ អាផាថេត (Apartheid) ឲ្យក្លាយមកជាប្រទេសអាហ្វ្រិកខាងត្បូងមួយដែលមានភាពចម្រុះនិងមានប្រជាធិបតេយ្យរស់រវើកដែលគេស្គាល់ថា«ប្រជាជាតិឥន្ធនូ» (Rainbow Nation) សព្វថ្ងៃនេះ។ ការប្រកាសព័ត៌មាននេះមិនមែនជាការភ្ញាក់ផ្អើលពេកទេ ដោយហេតុថា លោក Mandela មានជំងឺធ្ងន់ធ្ងរអស់មួយរយៈពេលមកហើយ ដោយលោកត្រូវចូលសម្រាកនៅមន្ទីរពេទ្យជាញឹកញាប់នៅក្នុងឆ្នាំនេះ។ លោក Mandela ក៏បានឆ្លងកាត់ជីវិតមួយដែលពោរពេញដោយការលំបាកនានា។ លោក Nelson Mandela ធ្លាប់ជាមេដឹកនាំវ័យក្មេងមានលក្ខណៈជីវពលមួយរូប ដែលបានដឹកនាំអង្គការក្រៅច្បាប់ African National Congress ប្រឆាំងនឹងរបបជាតិសាសន៍និយម Apartheid របស់អាហ្វ្រិកខាងត្បូងដឹកនាំដោយជនស្បែកស។ លោកបានដឹកនាំសាខាយោធារបស់អង្គការនេះ ដែលតួនាទីនេះបាននាំឲ្យលោកត្រូវជាប់ពន្ធនាគារអស់២៧ឆ្នាំ។ រយៈកាល២៧ឆ្នាំនេះជាយុគសម័យងងឹតបំផុតសម្រាប់លោក និងសម្រាប់ប្រទេសអាហ្វ្រិកខាងត្បូង។ ប៉ុន្តែមេដឹកនាំដ៏មានប្រជាប្រិយភាពរូបនេះ បានរក្សាការតាំងចិត្តរបស់លោក ហើយបានបន្តការដឹកនាំពីបន្ទប់ក្នុងពន្ធនាគារទៀត។ នៅទីបំផុត លោកបានទទួលជោគជ័យ ដោយបាននាំឲ្យរបប Apartheid ដួលរលំ ហើយលោកត្រូវបានជ្រើសរើសជាប្រធានាធិបតីនៅក្នុងការបោះឆ្នោតពហុបក្សដំបូងរបស់អាហ្វ្រិកខាងត្បូងនៅឆ្នាំ១៩៩៤។ លោកបានកាន់តំណែងជាប្រធានាធិបតីតែមួយអាណត្តិប៉ុណ្ណោះ ប៉ុន្តែលោកត្រូវគេចងចាំសំខាន់ដោយសារការតស៊ូអស់មួយជីវិតរបស់លោក ជាអ្នកប្រយុទ្ធនិងអ្នកទោសដែលបានប្រែក្លាយជាថ្នាក់ដឹកនាំជាតិនិងអ្នកកសាងសន្តិភាពវិញ។ ភារកិច្ចនៃការទម្លាយប្រាប់ពិភពលោកអំពីមរណភាពរបស់លោក Mandela នេះបានធ្លាក់ទៅលោកប្រធានាធិបតី Jacob Zuma ដែលជាធម្មតាលោកជាមេដឹកនាំមានភាពកំប្លែង តែបែរជាមិនអាចបិទបាំងអារម្មណ៍សោកសៅ នៅខណៈដែលលោករៀបរាប់អំពីបុរសម្នាក់ដែលពលរដ្ឋអាហ្វ្រិកខាងត្បូងជាច្រើនចាត់ទុកជាបិតាជាតិ។ លោកប្រធានាធិបតី Zuma បានថ្លែងថា៖ «យើងខ្ញុំសូមចែករំលែកទុក្ខជាមួយនឹងមនុស្សរាប់លាននាក់នៅទូទាំងពិភពលោកដែលបានចាត់ទុកលោកថាដូចជា Madiba ឬ«ឪពុក» ហើយដែលបានចាត់ទុកបុព្វហេតុនៃការតស៊ូរបស់លោកថាដូចជារបស់ខ្លួនផ្ទាល់ដែរ។ ជាតិរបស់យើងបានបាត់បង់កុលបុត្រដ៏ឆ្នើមបំផុត។ ប៉ុន្តែអ្វីដែលធ្វើឲ្យលោក Nelson Mandela អស្ចារ្យនោះគឺជាលក្ខណៈនានាដែលធ្វើឲ្យលោកជាជនសាមញ្ញដូចយើងទាំងអស់គ្នាដែរ។ លក្ខណៈសម្បត្តិដែលយើងបានឃើញនៅក្នុងបុគ្គលលោក Nelson Mandela គឺជាអ្វីដេលយើងប្រាថ្នាចង់បាន ហើយយើងបានមើលលក្ខណៈសម្បត្តិផ្ទាល់ខ្លួនរបស់យើងជាច្រើននៅក្នុងរូបលោក Mandela ដែរ។» ខាងក្រោមជាប្រតិកម្មនានាពីជុំវិញពិភពលោក៖